VDSS Sklep R 21/2010
Datum: 2010-09-14T02:00:00.000+02:00
ecli: ECLI:SI:VDSS:2010:R.21.2010
sodisce: Višje delovno in socialno sodišče
oddelek: Oddelek za individualne in kolektivne delovne spore
podrocje: DELOVNO PRAVO
institut: spor o pristojnosti - plačilo prispevkov - delovni spor - spor o pravicah in obveznostih iz razmerij med delavcem in delodajalcem

## Jedro

Socialni spori so skladno s 1. odstavkom 58. člena ZDSS-1 spori o pravicah, obveznostih in pravnih koristih fizičnih, pravnih in drugih oseb, če so lahko nosilci pravic in obveznosti iz sistema socialne varnosti, in za katere so v skladu z zakonom pristojna socialna sodišča. Predmet socialnega spora tako izvira iz obveznega zavarovanja (objektivni kriterij), stranki pa sta nosilec zavarovanja in zavarovanec oziroma zavezanec za plačilo prispevka (objektivni kriterij). Nosilec obveznega pokojninskega in invalidskega zavarovanja je po 10. členu ZPIZ-1 Zavod za pokojninsko in invalidsko zavarovanje Slovenije, nosilec obveznega zdravstvenega zavarovanja pa Zavod za zdravstveno zavarovanje Slovenije (3. odstavek 12. člena ZZVZZ).

V obravnavani zadevi ne gre za spor med nosilcem socialnega zavarovanja in zavarovancem oziroma zavezancem za plačilo prispevkov, temveč gre za spor med delavcem in delodajalcem. Takšen spor, kljub temu da gre za spor o plačilu prispevkov, ne izhaja iz zavarovalnega, pač pa iz delovnega razmerja.

## Izrek

Za odločanje v tej zadevi je stvarno pristojno Delovno sodišče v Kopru.

## Obrazložitev

1. Tožnik je pri Delovnem sodišču v Kopru vložil tožbo zaradi plačila prispevkov za obvezno pokojninsko in invalidsko ter obvezno zdravstveno zavarovanje. V tožbi navaja, da je bil zaposlen pri toženi stranki do konca avgusta 2009, ko mu je bila pogodba o zaposlitvi redno odpovedana iz poslovnih razlogov. Nadalje navaja, da mu tožena stranka za meseca julij in avgust 2009 ni niti obračunala niti plačala prispevkov za obvezno pokojninsko in invalidsko ter obvezno zdravstveno zavarovanje. S tožbenim zahtevkom uveljavlja, da je tožena stranka za tožnika dolžna obračunati in plačati prispevke za pokojninsko in invalidsko zavarovanje ter zdravstveno zavarovanje in jih v vtoževanih zneskih nakazati na račune Zavoda za pokojninsko in invalidsko zavarovanje Slovenije in Zavoda za zdravstveno zavarovanje Slovenije.

2. Delovno sodišče v Kopru se je s sklepom opr. št. Pd 157/2010 z dne 21. 5. 2010 izreklo za nepristojno za odločanje v tej zadevi in jo odstopilo Delovnemu in socialnemu sodišču v Ljubljani. Oprlo se je na določbo 7. člena Zakona o delovnih in socialnih sodiščih (ZDSS-1; Ur. l. RS, št. 2/2004, 10/2004), po kateri je glede plačevanja prispevkov za obvezno pokojninsko in invalidsko zavarovanje ter glede plačevanja prispevkov za obvezno zdravstveno zavarovanje določena stvarna pristojnost socialnega sodišča. 3. Delovno in socialno sodišče v Ljubljani pristojnosti ni sprejelo, temveč je na podlagi 24. člena Zakona o pravdnem postopku (uradno prečiščeno besedilo - ZPP-UPB3; Ur. l. RS, št. 73/07, 45/08) sprožilo spor o pristojnosti. Menilo je, da gre v obravnavani zadevi za spor o neizpolnjenih obveznostih tožnikovega bivšega delodajalca iz naslova pogodbe o zaposlitvi, saj prispevki delodajalca za socialno varnost predstavljajo del bruto plače in zato obveznost delodajalca do delavca, kar pomeni, da tožnik uveljavlja pravico iz delovnega razmerja. V takšnih sporih je na podlagi b točke 1. odstavka 5. člena ZDSS-1 pristojno odločati delovno sodišče. 4. Za odločanje v tej zadevi je stvarno pristojno Delovno sodišče v Kopru.

5. Delovno in socialno sodišče je kot specializirano sodišče pristojno odločati le o tistih sporih, za katere tako določa zakon. ZDSS-1 v 5., 6. in 7. členu posebej določa pristojnost delovnega sodišča v individualnih in kolektivnih delovnih sporih in socialnega sodišča v socialnih sporih.

6. V obravnavani zadevi gre za spor med delavcem in delodajalcem, spor pa se nanaša na plačilo prispevkov za obvezno pokojninsko in invalidsko ter obvezno zdravstveno zavarovanje. Na podlagi b točke 1. odstavka 5. člena ZDSS-1 je za odločanje v individualnih delovnih sporih o pravicah, obveznostih in odgovornostih iz delovnega razmerja med delavcem in delodajalcem oziroma njihovimi pravnimi nasledniki pristojno delovno sodišče. Socialno sodišče pa je na podlagi 1. c točke in 2. a točke 1. odstavka 7. člena ZDSS-1 pristojno za odločanje v socialnih sporih o plačevanju prispevkov za obvezno pokojninsko in invalidsko zavarovanje in obvezno dodatno pokojninsko zavarovanje ter o plačevanju prispevkov za obvezno zdravstveno zavarovanje. Zavezanci za plačilo prispevkov so skladno z 2. členom Zakona o prispevkih za socialno varnost (ZPSV; Ur. l. RS, št. 5/1996, 34/1996, 3/1998, 81/00, 97/01) zaposleni, zavarovanci, delodajalci in drugi zavezanci. Zavezanci plačujejo prispevke za socialno varnost iz bruto plače in iz bruto nadomestil plače za čas odsotnosti z dela v skladu s predpisi o delovnih razmerjih, če ni z zakoni drugače določeno (3. člen ZPSV).

7. Vrhovno sodišče RS je v sklepu opr. št. VIII R 10/2004 z dne 6. 9. 2004, ko je odločalo o sporu o pristojnosti med socialnim in upravnim sodiščem, že zavzelo stališče, da so spori v zvezi plačevanjem prispevkov za obvezno zavarovanje, za katere je bilo po določilih 5. člena prej veljavnega Zakona o delovnih in socialnih sodiščih (ZDSS; Ur. l. RS, št. 19/1994), ki so vsebinsko enake sedaj veljavnima določbama 1. c točke in 2. a točke 1. odstavka 7. člena ZDSS-1, za katere je bilo pristojno socialno sodišče, le neposredni spori iz zavarovalnega razmerja, v katerem je ena od strank nosilec socialnega zavarovanja, druga stranka pa je zavarovanec oziroma neposredni zavezanec za plačilo prispevkov. Poudarilo je, da so bili z določili 5. člena ZDSS mišljeni le spori med strankami v socialnem zavarovanju in glede izvajanja določb Zakona o pokojninskem in invalidskem zavarovanju, Zakona o zdravstvenem varstvu in zdravstvenem zavarovanju in Zakona o zaposlovanju in zavarovanju za primer brezposelnosti. Navedeni zakoni določajo, kdo so zavezanci za plačilo prispevkov, in kakšne so osnove za plačilo prispevkov (222., 223. in 227. člen Zakona o pokojninskem in invalidskem zavarovanju, uradno prečiščeno besedilo, ZPIZ-1-UPB4, Ur. l. RS, št. 109/2006, in 45., 49. ter 50. člen Zakona o zdravstvenem varstvu in zdravstvenem zavarovanju, uradno prečiščeno besedilo, ZZVZZ-UPB3, Ur. l. RS, št. 72/06, 91/07, 76/08).

8. Socialni spori so skladno s 1. odstavkom 58. člena ZDSS-1 spori o pravicah, obveznostih in pravnih koristih fizičnih, pravnih in drugih oseb, če so lahko nosilci pravic in obveznosti iz sistema socialne varnosti, in za katere so v skladu z zakonom pristojna socialna sodišča. Predmet socialnega spora tako izvira iz obveznega zavarovanja (objektivni kriterij), stranki pa sta nosilec zavarovanja in zavarovanec oziroma zavezanec za plačilo prispevka (objektivni kriterij). Nosilec obveznega pokojninskega in invalidskega zavarovanja je po 10. členu ZPIZ-1 Zavod za pokojninsko in invalidsko zavarovanje Slovenije, nosilec obveznega zdravstvenega zavarovanja pa Zavod za zdravstveno zavarovanje Slovenije (3. odstavek 12. člena ZZVZZ).

9. V obravnavani zadevi ne gre za spor med nosilcem socialnega zavarovanja in zavarovancem oziroma zavezancem za plačilo prispevkov, temveč gre, kot že navedeno, za spor med delavcem in delodajalcem. Takšen spor, kljub temu da gre za spor o plačilu prispevkov, ne izhaja iz zavarovalnega, pač pa iz delovnega razmerja. Tožnik tožbo utemeljuje s tem, da mu delodajalec na podlagi delovnega razmerja ni obračunal in plačal prispevkov. Takšno stališče je tudi Višje delovno in socialno sodišče že sprejelo. V sklepu opr. št. R 42/2000 z dne 7. 1. 2001 je v sporu o pristojnosti med delovnim in socialnim sodiščem v sporu o plačilu prispevkov med delavcem in delodajalcem, namreč odločilo, da je za te spore na podlagi 2. točke 4. odstavka prej veljavnega ZDSS (sedaj 2. odstavek 5. člena ZDSS-1) pristojno odločati delovno sodišče. Pri tem je poudarilo tudi, da je plačilo prispevkov za obvezna zavarovanja ena izmed delodajalčevih obveznosti iz delovnega razmerja. Delavec je upravičen do bruto plače, davke in prispevke zanj pa je od bruto plače dolžan odvesti delodajalec. V 283. členu Zakona o davčnem postopku (ZDavP-2; Ur. l. RS, št. 117/06, 110/09, 43/10) je določeno, da mora plačnik davčni odtegljaj izračunati in odtegniti ob obračunu dohodka, plačati pa na dan izplačila dohodka, kar velja tudi za prispevke za socialno zavarovanje. ZPSV namreč v 1. odstavku 15. člena glede obračunavanja, odmere in plačevanja prispevkov napotuje na uporabo določb zakona, ki ureja davčni postopek.

10. Na podlagi navedenega je za odločanje v tej zadevi na podlagi 2. odstavka 5. člena ZDSS-1 pristojno delovno sodišče, in sicer Delovno sodišče v Kopru kot stvarno in krajevno pristojno sodišče (8. člen ZDSS-1).